Imtella' Settembru 1, 2021 Il-Ġappun waqqaf konsenja tat-tilqima għall-Covid-19 tal-Moderna milli tkompli tingħata wara li spiżjar sab frak iswed f'wieħed mill-fliexken meta kien qed jiċċekkjahom qabel ma jintużaw. Madwar 3,790 persuna laħqu ħadu t-tilqima minn din il-konsenja partikolari, inqas minn ġimgħa wara li l-kumpanija li tqassam it-tilqima fil-Ġappun żammet madwar tliet konsenji oħra minħabba l-possibiltà ta' kontaminazzjoni. Il-midja Ġappuniża qed tirrapporta li s'issa m'hemm l-ebda evidenza li t-tilqim ikkontaminat jista' jkun ta' riskju għas-saħħa. Il-kumpanija tal-farmaċewtika Rovi, li timla t-tilqima fil-fliexken, qalet li l-kwistjoni tista' tkun ġejja minn linja partikolari tal-manifattura fi Spanja, u li qed tinvestiga dan in-nuqqas. Il-proċess ta' tilqim fil-Ġappun huwa wieħed kajman, fejn attwalment hemm ftit iktar minn 40% li tlaqqmu b'mod sħiħ u madwar 50% li ħadu l-ewwel doża.